Իրավիճակային խնդիր

2011թ.-ի հունիսի 7-ին ժամը 20:30-ի սահմաններում ճանապարհային ոստիկանության աշխատակիցները կանգնեցնում են Ս.Վ.-ի վարած ԲՄՎ X5 մակնիշի, առանց պետհամարանիշի ավտոմեքենան: Ս.Վ.-ն ոստիկանի պահանջով նրան է ներկայացնում մեքենայի տեխնիկական անձնագիրը և իր վարորդական վկայականը: Դատելով Ս.Վ-ի խոսելաձևից և շարժումներից՝ ոստիկանները կասկածում են, որ Ս.Վ.-ն գտնվում է ալկոհոլային կամ թմրանյութային հարբածության վիճակում և վերջինիս և մեքենայի ուղևոր Տ.Տ.-ին առաջարկում են դուրս գալ մեքենայից: Ս.Վ.-ն և Տ.Տ.-ն դուրս են գալիս մեքենայից, որից հետո ոստիկանները վերջիններիս պահանջում են մնալ մեքենայի մոտ կանգնած, քանի որ իրենք հիմնավոր կասկած ունեն, որ Ս.Վ.-ն և Տ.Տ.-ն գտնվում են թմրանյութային հարբածության վիճակում, ուստի պետք է զննության ենթարկեն մեքենան՝ թմրամիջոց հայտնաբերելու նպատակով: Ս.Վ.-ն չի ընդունում իրենց կողմից թմրանյութ օգտագործելու հանգամանքը և ոստիկանից հետ է պահանջում իր փաստաթղթերը: Ոստիկանը մերժում է հետ վերադարձնել փաստաթղթերը և վերջիններիս պահանջում չհեռանալ, քանի որ իրենց մեքենան զննության պետք է ենթարկվի: Ոստիկաններից մեկը իր գործընկերոջը թողնելով Ս.Վ.-ի և Տ.Տ-ի հետ, մտնում է մոտակայքում գտնվող մթերային խանութ՝ զննությանը որպես ընթերակա ներկա գտնվելու համար երկու անձանց հրավիրելու նպատակով: Այդ ընթացքում, ժամը 20:45-ի սահմաններում Տ.Տ.-ն, ոստիկանի ներկայությամբ, դիմում է Ս.Վ-ին և առաջարկում «հելնել տներով»: Ս. Վ.-ն չի համաձայնում՝ պատճառաբանելով, որ չի կարող թողնել ավտոմեքենան, իսկ իր փաստաթղթերը ոստիկանի մոտ են, որը չի համաձայնում վերադարձնել: Դա լսելով, Տ.Տ.-ն կանգնեցնում է պատահական տաքսի ավտոմեքենա և հեռանում: Ժամը 20:55-ին կատարված մեքենայի զննությամբ բեռնախցիկից հայտնաբերվում է պոլիէթիլենային փաթեթ՝ կանաչավուն զանգվածով: Նույն պահին Ս.Վ.-ն ձերբակալվում է թմրանյութ պահելու կասկածանքով: Նույն օրը՝ ժամը 23:45-ին իր բնակարանից ոստիկանություն նույն կասկածանքով բերման է ենթարկվում նաև Տ.Տ.-ն: Վերջիններիս մեղադրանք է առաջադրվում ՀՀ քրեական օրենսգրքի 268-րդ հոդվածի 2-րդ մասով (խոշոր չափով թմրամիջոցներ ապօրինի պահելը): Հունիսի 10-ին ժամը 21:00-ին քննիչը Ս.Վ-ի և Տ.Տ.-ի նկատմամբ կալանքը որպես խափանման միջոց կիրառելու միջնորդություն է ներկայացնում դատարան: Ժամը 21:30-ին դատարանն իր որոշմամբ մերժում է Ս.Վ.-ի նկատմամբ կալանքը կիրառել որպես խափանման միջոց, իսկ Տ.Տ.-ի վերաբերյալ միջնորդությունը բավարարում է և որպես խափանման միջոց կիրառում կալանք: Դատարանն իր որոշումը հիմնավորում է նրանով, որ  Տ.Տ.-ն առանց ոստիկանների թույլտվության լքել է դեպքի վայրը, դրանով իսկ փորձել է խուսափել քրեական պատասխանատվությունից, ուստի՝ մնալով ազատության մեջ կարող է կրկին թաքնվել վարույթն իրականացնող մարմնից:

Հարց

Որ պահին են Ս.Վ.-ն և Տ.Տ.-ն զրկվել ազատությունից: Արդյոք մինչև 20:55-րոպեն Ս.Վ.-ն եղել է ազատությունից զրկված: Արդյոք Ս.Վ.-ի և Տ.Տ.ի ձերբակալումը եղել է օրինական: Արդյոք առկա էր հիմնավոր կասկած Ս.Վ.-ի և Տ.Տ.-ի նկատմամբ կալանքը որպես խափանման միջոց ընտրելու համար: Արդյոք հիմնավորված էր Տ.Տ.-ի կալանավորումը:      

